**ÎN ALTARUL UNEI LACRIMI**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

din ciclul '' Versuri pentru preafrumoasa Doamna... ''

În altarul unei lacrimi

Doamne, cât e de frumoasă!

Orice Auroră-n zare

N-ar putea să strălucească

mai gingaşă decât ea,

Dar mă doare, off, ce doare,

că se pierde-n depărtare

Muza ce mi-a dat lumină,

nemaivrând să fie a mea.

Din altarul unei lacrimi

când durerea mă cuprinde

Mă cobor cu pas nesigur

pe vioară într-un cânt

Şi anunţ întreaga frunză,

prin poeme si colinde ,

Că e fata cea mai dulce

dintre toate pe pământ.

Ea mi-a pus în suflet marea

într-o zbatere bizară

Cu adâncu-i melancolic

unde raza nu s-a dus,

Şi mi-a fost o primăvară

în altar de floare rară

Când parfumuri neîncepute

peste ramul meu a pus.

Sufletul de zână blondă

se roteşte peste stele

Ca fuiorul tors de muica

pe un fus cu legământ

Şi prin gândurile mele,

ca un nor de rândunele,

Eu o văd cea mai duioasă,

între îngeri, pe pământ.

Aştrii toţi când se iviră

printre nuferii de noapte

Si-au fost puşi în rânduială

în cerescul creuzet,

Chiar pe ea, in mod aparte,

au extras-o dintr-o carte

Doar să ţină la mânuţă

ceasul unui trist poet.

Doamne, dacă-ţi stă-n putere,

fă o ultimă minune

Şi alungă-i gândul negru

să nu plece-n lumea sa.

Dacă-mi faci aşa-nflorire,

fără pic de împotrivire

Pentru gestul tău, mărite,

îţi plătesc cu viaţa mea!

Dacă sigur n-ai putere

lumea iarăşi a compune

Tu cu aripi de secunde

macar depărteaz-o încet…

Şi ca ultimă minune,

chiar pe mâna ei mă pune

Să mă poarte toată viata:

ceas cu suflet de poet!

23.07.2015